Путин : Имаме добра основа за сътрудничество и с Байдън Дългогодишните връзки на съветския режим с афроамериканските общности в САЩ също биха могли да бъдат основа за връзка с демократите , допълни президентът . Руският президент Владимир Путин похвали своя американски колега Доналд Тръмп за значителното подобряване на руско - американските отношения . Той обаче подчерта , че има основа за сътрудничество и с неговия опонент Джо Байдън . В телевизионно интервю , излъчено на 68 - ия рожден ден на президента в сряда , Путин осмя и обвиненията за руска намеса в американския изборен процес . Твърденията за руската „ хиперактивност “ в опитите да повлияе на американските избори са „ напълно неоснователни “ , каза президентът , цитиран от Bloomberg . Той се пошегува , че по този начин само се спомага за представянето на руското „ невероятно влияние и сила “ . В най - изчерпателния си до момента коментар за американските избори Путин заяви , че Тръмп многократно е говорил в подкрепа на по - добрите отношения с Русия и властите в страната оценяват това . В същото време , макар налице да е „ доста остра антируска реторика “ от кандидата на демократите , Байдън заяви , че е готов да поднови договора за неразпространение на ядрени оръжия START или да сключи нова сделка за ограничаване на стратегическите оръжия . Това вече е „ много сериозен елемент от нашето възможно сътрудничество “ , каза Путин . Президентът дори сравни ценностите на Демократическата партия с тези на съветската Комунистическа партия , чийто член самият той е бил в продължение на 18 години . Дългогодишните връзки на съветския режим с афроамериканските общности в САЩ също биха могли да бъдат основа за връзка с демократите , допълни президентът . „ Равенство , братство – какво лошо има в това ? “ , попита той . „ Има известна идеологическа основа за установяване на контакти с представители на Демократическата партия “ , допълни Путин . Коментарите на руския президент бяха направени , след като предния ден Доналд Тръмп обяви , че е разрешил разсекретяването на документи , свързани с разследването на ФБР за руска намеса на президентските избори през 2016 г . Американският президент определи подобни твърдения като неверни , въпреки че разузнаването на САЩ потвърди , че Москва се е опитвала да влияе на кампанията в полза на Тръмп и прави същото срещу Байдън . Рожденият ден на Путин бе отбелязан от руската армия с обявяването на нови тестове в открито море на една от новите свръхзвукови руски ракети . Руските власти насърчават разработването на ново поколение стратегически оръжия , въпреки че Русия иска САЩ да удължат договора START , който изтича през февруари . Според Путин двупартийният консенсус в САЩ за необходимостта да бъде ограничена Русия означава , че „ намеренията , за които президентът Тръмп говори по - рано , не са напълно осъществени “ . Администрацията на Тръмп наложи или удължи 46 пъти санкции срещу Русия – повече от която и да е било друга власт във Вашингтон , допълни още Путин . Но независимо от това руско - американските търговски отношения са нараснали „ забележимо “ , независимо от всички ограничения . Също така съвместните усилия на Вашингтон и Москва за стабилизиране на енергийните пазари също са ефективни , допълни руският държавен глава .